google/wiki40b huggingface dataset:
Cathal Ó Searcaigh

Cathal Ó Searcaigh (sündinud 12. juulil 1956 Gort an Choirces Donegali krahvkonnas) on iiri proosakirjanik, luuletaja ja näitekirjanik, kes kirjutab iiri keeles. 
Ta on avaldanud mitmeid luulekogusid, teiste seas "Homecoming/An Bealach 'na Bhaile" (1993), "Na Buachaillí Bána" (1995), Ag Tnúth leis an tSolas (2001). Ta on kirjutanud näidendid "Mairimid leis na Mistéirí", "Tá an Tóin ag Titim as an tSaol" ja "Oíche Dhrochghealaí".
Tema esimene proosateos "Seal i Neipeal", milles ta kirjeldab oma kogemusi Nepalis, avaldati 2004.
Ta on Aosdána liige. Tema loomingut on tõlgitud 10 keelde.
Andres Ehin süüdistas teda oma luuletuse plagieerimises.
George Amos Dorsey

George Amos Dorsey (6. veebruar 1868 – 29. märts 1931) oli ameerika etnograaf, kes uuris peamiselt siuu ja kado rahvaste kultuure.
Sooroll

Sooroll (inglise keeles gender role) on teatud normide kogum, mida sõltuvalt kultuurilistest traditsioonidest omistatakse üksikisikule või inimeste grupile vastavalt sellele, kas nad on meessoost või naissoost. Enamik ühiskondi klassifitseerib sugupooli vastavalt prestiižile ja võimule ning loob need ebavõrdsetena. Ühiskondlikud muutused kajastuvad ka sugupoole ideoloogias ning sugupool ja soorollid konstrueeritakse ajas ümber.
Judith Lorber on väitnud, et "Sugupoole sotsiaalses konstruktsioonis ei loe see, mida mehed ja naised tegelikult teevad, see ei loe isegi siis, kui nad teevad täpselt samu asju. Sugupoole sotsiaalne institutsioon sisendab üksnes, et seda, mida nad teevad, tajutakse erinevalt." 
Üksikisiku jaoks kujuneb sooroll alates sünnist esmalt tema sootunnuste järgi, mis saab dialoogis ühiskondlike ootustega soorollidele tema identiteedi aluseks. Sellisel viisil kujunenud rooroll ei pruugi olla kooskõlas üksikisiku identiteediga, mille tulemusel võtab inimene kasutusele käibivate soorollide suhtes ambivalentseid rolle, ka võib selline inimene oma soomääratlust füüsiliselt muuta vastava operatsiooni teel.
Inimese enda seostamine konkreetse sugupoolega kujuneb välja sotsialiseerumise protsessi varases staadiumis, kus laps õpib sugupoole erinevusi ja ootusi täiskasvanutelt, kes teadlikult või alateadlikult kohtlevad teda vastavalt tema soole. Sugupoole identiteet ja sotsialiseerimine loovad arusaama vastavatest soorollidest ehk ühiskondlikult aktsepteeritud ja ootuspärasest sugupoolekohasest käitumisest. Poistele õpetatakse maskuliinset, tüdrukutele feminiinset käitumist.
Paljudes riikides paneb ühiskond isadele ja emadele erinevaid ootusi. Isa esmakohustuseks peetakse perekonna rahalist kindlustamist ja emalt oodatakse pigem emotsionaalset osalust . Perekond on institutsioon, kus naistel on potentsiaalselt suuremad võimuressursid, seda just võimena siduda endaga teisi pereliikmeid, eelkõige lapsi. Mehi vaadeldakse pigem avalikku sfääri kuuluvatena ja seetõttu on nad perekonnast suhteliselt eraldunud, kuigi lääne ühiskond määratleb traditsiooniliselt perekonnapeana meest.
Täiskasvanud suunatakse pidama erinevaid ametitele, lähtuvalt arusaamadest naiselike ja mehelike elukutsete kohta. Inimesed õpivad kogu oma elu jooksul sotsiaalse interaktsiooni käigus, mida neilt oodatakse, ning nad käituvad ja reageerivad ootuspärasel viisil, et mitte sattuda vastuollu ühiskondliku arvamusega.
Hiina pokker

Hiina pokker on kaardimäng, kus ühes jaotuses tuleb korraga moodustada kolm pokkerikätt. Hiina pokker muutub maailmas järjest populaarsemaks. Täpsemalt rääkides on tegu avatud kaartidega Hiina pokkeriga ehk Open Face Chinese Poker (lühend: OFC). Samal mängul on eestlaste seas ka teine nimi: „natsipokker“.

Ajalugu

Hiina pokker on uus pokkeri mänguformaat, mis sai alguse Soomes eelmise kümnendi keskpaigas. Kõige populaarsem on mäng olnud Venemaal, kuid fänne on nad korjanud ka mujal. Praegu on võimalik Hiina pokkerit mängida ka internetis, kus seda võimalust pakub Tonybet kasiino. Tulenevalt sellest, et Hiina pokker on hetkel võrdlemisi uus pokkeri alaliik, siis mängijate tasemevahe on mängus võrdlemisi suur, sest osad alles alustavad, teised aga on juba kogenud mängijad. Võrreldes Texas Holdemiga, on Hiina pokkeris suurem roll õnnefaktoril.

Reeglid

Hiina pokkerit mängitakse tavalise 52 kaardist koosneva kaardipakiga. Korraga on laus 2-4 mängijat, kuid suuremate seltskondade korral võib korraldada ka turniire, kus osalejate arv ei ole piiratud. 
Hiina pokkeri tähtsaimaks eesmärgiks on kombineerida saadud kaartidest kolm võimalikult tugevat pokkerikätt, mis oleksid tugevamad vastaste võrreldavatest pokkerikätest. Mängida saab nii avatud kui ka suletud kaartidega ning kombinatsioonide tugevused on täpselt samad, mis harilikus pokkeris. Põhiliseks iseärasuseks on vaid see, et mängijatel tuleb moodustada 13 kaardist kolm pokkerikätt, millest kaks koosnevad viiest (alumine ja keskmine) ning üks (ülemine) kolmest kaardist.
Samuti tuleb arvestada järgmiste reeglitega: - Ülemine käsi on kõige nõrgem, - Keskmine käsi on tugevam kui ülemine, kuid nõrgem kui alumine, - Alumine käsi on kõige tugevam.
Kui mängija kombineerib oma käed vigaselt (näiteks keskmine käsi on tugevam alumisest), läheb ta “lõhki” (rahvapäraselt “bustoks”) ning kaotab automaatselt kõikidele teistele mängijatele, kelle käed on korrektsed.

Mängukeskkond

Harrastada saab nii rahamängu, SNG-sid kui ka mitmelauaturniire.

Internetipokker

Alates 2012.aastast on Hiina pokkerit võimalik mängida ka internetis. Seda võimalust pakub Leedu firma Tonybet. Internetis mängimiseks on vajalik luua Tonybet keskkonnas konto ja teha läbi isiku tõestamise protsess. Mänguks vajaliku tarkvara saab tõmmata nii PC, iOS kui ka Android seadmetele. Mängides internetis, tuleb aga siiski silmas pidada seda, et kuna mäng on avatud kaartidega, võib internetiühenduse katkemine mängu tulemusele väga halvasti mõjuda.
Kaarma mõis (Kaarma)

Kaarma mõis (saksa keeles Karmelhof) oli rüütlimõis Kaarma kihelkonnas Saaremaal.
Mõis rajati 16. sajandil.
Läti Roheline Partei

Läti Roheline Partei (LZP, läti Latvijas Zaļā partija) on 13. jaanuaril 1990 asutatud Läti roheline erakond.
Praegu on erakonnal 4 esindajat Läti seimis.
Enver Paşa

Enver Paşa või Enver Bey, sünninimi İsmail Enver (اسماعيل انور araabia keeles; 22. november 1881 İstanbul – 4. august 1922 Baldžuan, Tadžikistan) oli Türgi riigitegelane ja sõjaväelane, noortürklaste juht.
Enver sündis İstanbulis türgi ja albaania päritolu perekonnas. Ta omandas sõjaväelise hariduse ning ta ülendati 1906. aastaks majoriks. Samal ajal sai temast ka Progressi ja Ühtsuse Komitee liige. 1908. aastal puhkes noortürklaste ülestõus ja Enver sai selle üheks sõjaliseks juhiks. Noortürklased tõusid võimule ja Enverist sai üks sõjaväe juhte. Ta asus sõjaväge vastavalt Saksamaa eeskujule reformima.
1911. aastal puhkes Itaalia-Türgi sõda, mille käigus Türgi kaotas Liibüa. See tõi kaasa noortürklaste populaarsuse languse, valitsuse moodustasid liberaalid. Kuid 1912–1913 toimunud Esimeses Balkani sõjas sai Türgi rängalt lüüa, mistõttu ka liberaalide populaarsus kukkus ning noortürklased said võimule tagasi. Enverist sai sõjaminister ning ta kasutas ära Bulgaaria rasket olukorda Teises Balkani sõjas, vallutades Adrianoopoli tagasi. Peale seda sai temast paša ning teda hakati kutsuma Enver Paşaks. Lisaks abiellus ta Türgi printsessi Emine Naciye Sultaniga, saades nii sultanipere sugulaseks. Sisuliselt kehtestus Türgis kolme paša sõjaline diktatuur (Enver Paşa, Talat Paşa ja Cemal Paşa). Need kolm pašat olid ka peamised süüdlased Armeenia genotsiidis.
Enver Paşa oli aktiivne Saksamaa toetaja ning seetõttu asus ta kohe esimese maailmasõja alates propageerima sõjaga ühinemist. Viimaks, 1914. aasta oktoobris, ta saavutaski selle, misjärel puhkesid ägedad lahingud Venemaaga. Enver juhtis Türgi armeed Sarikamiši lahingus, mis lõppes Türgile ränga lüüasaamisega. Seejärel naasis Enver İstanbuli ning korraldas selle kaitset Gallipoli kampaania alguses, kuid andis väejuhtimise hiljem üle Liman von Sandersile ja Kemal Mustafa Atatürkile.
1917–1918 korraldas Enver Paşa Lõuna-Kaukasuse vallutamist, mille tõttu ta rikkus suhted sakslastega. Samas õnnestus tal sõlmida sõbralikud suhted Nõukogude Venemaaga. Kuid vallutused Kaukaasias osutusid kasututeks, kuna sama aasta oktoobris pidi Türgi Antandile alistuma. Enver põgenes Türgist, kus ta tagaselja surma mõisteti ja oli kuni 1920. aastani Berliinis. Seal kohtus ta bolševik Karl Radekiga, kelle soovitusel ta siirdus edasi Moskvasse. Seal kohtus ta mitmete bolševike juhtidega ja veenis neid end lubama Turkestani, et maha suruda sealseid nõukogudevastaseid meeleolusid. 1921. aastal sinna saabudes asus ta aga korraldama bolševikevastast ülestõusu (basmatšide ülestõus), et luua Suur-Türgi riiki. Kuid tema plaanid kukkusid läbi ning ta hukkus 1922. aastal. 1996. aastal maeti tema säilmed ümber İstanbuli.
OÜ Forte

OÜ Forte on aastal 1991 asutatud Eesti heliplaadifirma, juriidiliselt tegutseb ettevõte tänaseni, kuid aktiivset äritegevust ei toimu .
Ettevõte on välja andnud mitmeid klassikalise, džäss- ja lastemuusika heliplaate ja -kassette.
Muu hulgas andis ettevõte välja Eesti laulupidude tuntumate laulude kogumiku "125 aastat eesti laulupidusid", samuti mitu Veljo Tormise ja Gustav Ernesaksa loominguga muusikaplaati.
Ettevõtet juhtis 1991–2008 Mart Maripuu.
Michel de Montaigne

Michel Eyquem de Montaigne [miš'el ek'em dö mo(n)t'enj] (prantsuse hääldus: [miʃɛl ekɛm də mõtɛɲ]; 28. veebruar 1533 – 13. september 1592) oli prantsuse kirjanik, filosoof ja riigitegelane. Tema tuntus rajaneb eelkõige tema teosel "Essais" ("Esseed", otsetõlkes "Harjutused" või "Katsetused"), mis pani aluse esseekirjandusele.

Elulugu

Montaigne pärines jõukast kaupmeheperekonnast, tema ema oli aga Hispaania juudi päritolu. Montaigne sai isalt väga hea hariduse, tema esimeseks keeleks sai ladina keel. Hiljem pani ta oma teosed siiski kirja prantsuse keeles. Montaigne oli küll katoliiklane, kuid suhtus sallivalt ka protestantidesse. Tema elukäiku mõjutas ka sügav sõprus Étienne de La Boétie'ga, kelle surma järel ta päris selle antiikkirjanduse raamatukogu. On arvatud, et just Boétie kaotamine sundis teda oma mõtisklusi ka "Esseedesse" kirja panema.
Kuni 1570. aastateni töötas Montaigne mitmetes riigiametites Bordeaux kandis. Ta kuulus lühikest aega ka kuningas Charles IX õukonda. Seejärel tõmbus ta tagasi oma valdustesse ja pühendus kirjutamisele. Ent 1580. aastal, kui ta oli ringreisil Euroopas, valiti ta Bordeaux' linnapeaks, neid kohuseid täitis ta kuni 1585. aastani. Seejärel pöördus ta tagasi kirjutamise juurde. Montaigne toetas Henri IV ususõdasid lepitavat poliitikat, kuid ta suri paraku enne, kui too kogu Prantsusmaa tegelikuks valitsejaks tõusis.
Alar Sepp

Alar Sepp (sündinud 18. juulil 1963 Tallinnas) on eesti arstiteadlane.
Ta lõpetas 1981. aastal Tallinna 22. Keskkooli ja 1992. aastal Tartu Ülikooli arstiteaduskonna. Ta oli Korp! Sakala taasasutamise eestvedaja ja esimene senior pärast taasasutamist.
Ta on olnud Tartu Ülikooli ja Tallinna Tervishoiu Kõrgkooli õppejõud. Alates 2017 Tartu Ülikooli Ametiühingu juhatuse esimees.
Antiikaeg

Antiikaja algus: Vahemere maade ärkamine 9. sajandil eKr

Umbes 900 eKr algas Atlandi ookeani põhjaosas rauaaja kliimapessimum ja umbes 800 eKr Bondi sündmus. Kliimamuutustest mõjutatuna toimusid 9. sajandil eKr Vahemere maade regioonis ka kultuurilised muutused. Sellel sajandil jõudis Vana-Kreekasse (esmalt Jooniasse) foiniikia kiri ja rauast relvade üldise levikuga saabus lõpp Kreeka tumedale ajajärgule. Rajati Sparta asula, etruskid jõudsid Toscanasse, Foiniikia hakkas metallide otsingul asutama Vahemere piirkonnas läänekolooniad (Kartaago eellased). Samal sajandil laienes Rooma asula, seal algas rauaaeg ja jõukaid inimesi hakati matma uhkematesse haudadesse. Keldid jõudsid Galliasse. Sama sajandi jooksul kujunes välja ka Kreeka ajalugu oluliselt mõjutanud Pärsia riik. Juutide riik lõhenes 926 eKr kaheks ja see tähendas juutide ajaloos uue ajajärgu saabumist.

Antiikaja lõpp: antiikkultuuri hääbumine Läänes 6. sajandil

Antiigi lõpuks võib Lääne-Euroopas pidada 6. sajandi keskpaika (550). Idagootide ülemvõimu kehtestamisega lõppes seni säilinud Rooma haldus, majanduskriisi tõttu lõpetasid tegevuse Rooma linna senat ja teater ning hääbus senine hariduselu. Sajandi algul suleti Ida-Roomas Platoni rajatud Ateena Akadeemia ja pärast Hypatia tapmist hääbus Aleksandria teaduskooli tegevus. Langobardide vallutusretkega Põhja-Itaaliasse Rooma aladele 375. aastal lõppes seal rahvasteränne. Itaalia vallutanud Bütsants sattus katkulainete ja idapoolse rahvasterände tagajärjel kriisi ja polnud võimeline sealset elu korraldama. Rahvas pöördus toe saamiseks vaimulike poole ja tekkinud haldustühikut hakkas täitma katoliku kirik.
Teine oluline keskaja algust märkiv sündmus on Rooma keisririigi lõpuga samaaegselt loodud Frangi riik ja sellele järgnenud frankide katoliku usku astumine. Just katoliku usk sai vastukaaluks germaanlaste ariaanlusele ja tagas vallutatud aladel frankidele kohaliku kiriku ja elanikkonna usalduse ning toetuse.
Antiigi lõpp seostub ka 535.–536. aasta kliimakatastroofiga, sajandi keskel alanud katkulainetega ja umbes 600. aastal saabunud Bondi sündmusega.
Märjamaa kirik

Ajalugu

Arvatavasti 14. sajandil ehitatud hoone oli kasutusel pikemalt kaitseehitisena. 1686. aastal uuendati kirikut ning 1871. aastal ehitati kirikutorn praeguse kõrguseni.
11. septembril 1932 avati pidulikult kirikuväravana kirikuaia idaküljele püstitatud mälestusmärk Märjamaa langenud sõdurite mälestuse jäädvustamiseks.
1941. aastal Märjamaa lahingute käigus kirik hävines täielikult. 1959. aastaks kirik taastati ning võeti uuesti kasutusele.
Enne 1941. aasta põlengut kirikus olnud Christian Ackermanni 17. sajandil loodud altar oli kingitud "Jumala auks ja kirikule kaunistuseks" Paeküla mõisniku Anton Friedrich von Salza ja "au ning voorusrikka proua Dorothea Taube" poolt.
Praegu on kasutusel arhitekt Illar Kannelmäe kavandi järgi rajatud altarilaud ning altariseinal on Uno Roosvalti altarimaal "Mina olen eluleib".
Kirikutornis on 5 kella, milles üks on toodud Märjamaa õigeusu kirikust.
Märjamaa kirik kuulub EELK Märjamaa Maarja kogudusele.
Neitsi Maarja auks pühitsetud kirik on andnud nime ka Märjamaale (Maarjamaa -> Märjamaa).
Seitsmes Meel

Seitsmes Meel oli aastatel 1986–1990 tegutsenud Eesti rokkansambel.
Ansambli eestvedaja ja ühtlasi ka solist, kitarrist, laulude muusika ja sõnade autor oli Henry Laks. Aastal 1988 ühines ansambliga Alo Mattiisen.
Aastal 1987 sai ansambel Tartu muusikapäevadel ajakirjanike preemia ja ühtlasi anti ansamblile publiku lemmikansambli nimetus.
Ansambli tuntud lood on nt "Tule kui leebe tuul" ja "Hoia mu poole".
2013. aasta suvel tuli ansambel uuesti kokku, et esineda Käsmu kontsertidel.
Sandarakk

Sandarakk on nõrgalt kollaka värvusega klaasjas taimne vaik.
Sandarakki saadakse sandarakipuu (Callitris) koorest.
Vaiku kasutatakse lakitööstuses, meditsiinis ja farmaatsias.
Linnuk

Linnuk ehk ornitopter on tiibade lehvitamisega linnu lendu jäljendav õhusõiduk.
Vladimir Orlov

Vladimir Orlov (vene keeles Владимир Викторович Орлов; 31. august 1936 Moskva – 5. august 2014 Moskva) oli vene kirjanik ja stsenarist.
Ta lõpetas aastal 1959 Moskva Riikliku Ülikooli ajakirjandusteaduskonna.
Ta oli Maksim Gorki nimelise Kirjandusinstituudi kirjandusliku meisterlikkuse kateedri juhataja, professor. Ta oli aastast 1965 NSV Liidu Kirjanike Liidu liige.
Vladimir Orlov suri 5. augustil 2014 Moskvas ja ta maeti Trojekurovo kalmistule.

Isiklikku

Ta oli abielus, tema abikaasa Liidia on kirjanik, ajakirjanik ja moeajaloolane. Nende poeg Leonid Orlov on teleprodutsent.
Eesti keeles on talt ilmunud aastal 2018 Erle Nõmme tõlkes sarjas Punane raamat "Aldimängija Danilov" (originaalis Альтист Данилов, ilmunud 1980).
Rtveli

Rtveli (gruusia keeles: რთველი) on religioosse tähendusega traditsiooniline viinamarjade koristuspidu Gruusias. See on ammustest aegadest pärit iga-aastane sügisene veinipidu, mil veinitootja perekonnaliikmete ja sugulaste hooajaline, kiire ja raske tööpäev viinamarjakasvanduses lõpeb pidustuste ja tantsuga muusika ja rahvalaulude saatel. Rtveli algab tavaliselt septembris, kui viinamarjad on küpsenud.

Veetmine

Rtveli’l ei ole kindlaksmääratud alguspäeva, see sõltub viinamarjasaagist, mis koristatakse, kui viinamarjakobarad on saavutanud õige küpsuse. Kvaliteetveini valmistamiseks peab suhkru ja happe vahekord viinamarjades olema: suhkrut 17–22% ja happesust 6–7 g / l, šampanja tootmiseks vastavalt 16–19% ja 7–10 g / l, magusate dessertveinide jaoks 25–27% ja 5–6 g / l ning lauaveinide puhul 14–19% ja 8 g / l. 
Saagikoristus algab tavaliselt kesksügisel. Kõige varem, septembri alguses, algab Rtveli Gruusia põhjaosas, külmemas Ratša-Letšhumi ja Khvemo Svanethi piirkonnas. Ida-Gruusias ja unikaalsete veinitootmismeetodite poolest tuntud Kahheetias alustatakse septembri lõpupoole ning Lääne-Gruusias koguni oktoobri keskel. Seoses kuuma suvega, näiteks 2010. aastal, algas Rtveli kaks nädalat varem kui tavaliselt. Viinamarjad koristatakse kuiva ilmaga.
Rtveli kestab mitu päeva. Saak kogutakse vitstest korvidesse, mahl pressitakse ja uus vein pannakse „küpsema". See on gruusia viinamarjakasvatajatel kõige kiirem aeg, mil saagikoristamine kestab varahommikust kuni õhtuni, viinamarjad purustatakse ning värske mahl valatakse maa sisse kaevatud tohututesse savianumatesse ehk khvevri'desse ja jäetakse käärima. Niiviisi, vanal traditsioonilisel meetodil, käärib vein tavatult kõrgel temperatuuril.
Igal õhtul kogunevad pered ühise peolaua ümber, kus süües ja veini juues lauldakse traditsioonilisi veinivalmistamisega seotud mitmehäälseid rahva- ja isamaalisi laule ning vahel tantsitakse. Samas juuakse ära möödunud aasta veinid ja tühjendatakse saviastjad järgmise aasta Rtveli jaoks. Rtveli'ga lõpeb iga-aastane viljakasvatushooaeg ja see on viimane saak. Kui see on läbi, algab talveks valmistumine.

Muinsus

Rtveli on kesksügisese viljakuse, rohkuse ja mitmekesisusega seotud traditsiooniline veinipidu, mille juured ulatuvad kaugele Gruusia ja Iraani muinasaega. Rtveli-aega kogunevad veetma veinitootjapere ja kõik sugulased ning see on aeg, mil Gruusia veinitootmise südames Kahheetias veinikeldrid ehk maran'id lõhnavad ja kõik teed on täis viinamarjakoormaid. Grusiinlased kasvatasid viinamarja vaatamata sellele, et muinasinvasiooni aegadel Alazani orgu Kahheetia tasandikule marssinud Pärsia šahhi sõdurid kasvandusi hävitasid ja maha põletasid. Ilmselt seetõttu on viinamarjade koristuspeost Gruusias kujunenud eksistentsiaalsuse, rahvusliku identiteedi ja ellujäämise sümbol. Gruusia veinil on sümboolne tähendus ja mitmed tooted on saanud tõeliseks ikooniks. Veinivalmistamise kultus on Gruusia kultuuri ja religiooni oluline osa.
Winkler

Winkler (ka Winckler) on Tüüringist Sulzast pärit baltisaksa literaadi- ja aadlisuguvõsa.

Ajalugu

Perekonnaliin sai alguse XVI sajandil elanud Sulza pastori Bartholomäus Winkleriga. Tema pojapoeg Abraham Winkler (1606−1657) rändas pärast ülikoolistuudiumi lõpetamist Eestimaale, kus temast sai 1642. aastal Tallinna Toomkoguduse pastor. Tema järeltulijaid valiti nii Eesti- kui Liivimaal pastoriteks, kokku võrsus neid suguvõsa liikmete hulgast 12. Tallinna Pühavaimu pastor Theodor Winkler (1686−1735) rajas suguvõsa Liivimaa liini. Tema vend Järva-Jaani pastor Reinhold Winkler (1686−1733) oli perekonna aadliliini rajajaks. Viimase pojapoeg Rakvere pastor Abraham Nicolaus Winkler (1762−1848) sai teenistuse eest Püha Vladimiri IV ja Püha Stanislavi III klassi ordeni kavaleriks ning ta tõsteti selle alusel Vene pärusaadliku seisusse. Winklereid küll ei immatrikuleeritud rüütelkonda, kuid 1858. aastal võeti nad Peterburi ja 1877. aastal Eestimaa kubermangu aadliraamatusse.
Kohtumine Albertiga

Lood

1.Varjude revolutsioon
2.Sel poisil oli raske
3.Teravik on suunatud alla
4.Vana kloun
5.Kadunud poeg
6.Korralik pere
7.Laul sügavast düünist
8.Oma saar
9.Võta mind lehtede varju!
10.Suur rõõm ja väike mure
11.Meelelahutus
12.Juuspeened keeled
13.Kohtumine Albertiga
14.Lauluke
15.Imelapse lapsepõlv
16.Kõik läheb mööda
17.Kui kaua?
18.Tuumavaba Eesti
19.Taevased ratsamehed
20.Hoia mind nii
Alma mater

Alma mater (ladina keeles 'toitev ema') on ladinakeelne allegooriline väljend ülikooli või kõrgkooli kohta, kust keegi on hariduse saanud. 
Kujund viitab ülikoolile kui üliõpilaste vaimutoidu allikale. Seepärast kujutatakse haridusasutusi kunstis sageli antiigipäraseid rõivaid kandva naisena.
Enne niisugust uusaegset kasutust oli alma mater tiitel, millega austati mitut Vana-Rooma jumalannat, eriti Cerest ja Kybelet, hiljem katoliikluses aga neitsi Maarjat. Akadeemilisse kasutusse jõudis see, kui Euroopa vanim ülikool Bolognas võttis oma motoks väljendi Alma Mater Studiorum ('õpingute toitev ema'). Fraas on seotud ka ladina sõnaga alumnus, mida mitmes keeles kasutatakse ülikoolide vilistlaste kohta ja mis otseselt tähendab 'toidetut' või 'imetatut'.
Sümmeetriline seos

Sümmeetriline seos on binaarne seos, millel on omadus: kui x on seoses y-ga, siis y on seoses x-ga.
Hingake sügavalt

Sisu

Noor telefonimontöör Cēzars Kalniņš tegeleb vabal ajal muusikaga. Ansambel "Optimisti" esitab tema kirjutatud laule. Ansambli esinemist juhtub nägema kultuuritöötaja Anita Sondore, kelle meelest mõningate laulude tekstid on liiga "frivoolsed" ja ta kirjutab ansambli kohta kaebekirja. Kui Sondore Cēzars Kalniņšiga isiklikult tuttavaks saab, siis tema suhtumine ansamblisse muutub, kuid ta ei suuda enam peatada ansambli vastast kampaaniat. Lisaks tekivad konfliktid isepäise ja trotsliku Cēzarsi ning ülejäänud ansambli liikmete vahel.
Tabore mõis

Tabore mõis (Tabores muiža, ka Tābaras muiža) on mõis Lätis Daugavpilsi piirkonnas Tabore vallas Tabores. Saksa keeles Tabor.
Tabore mõis kuulus võõrandamiseni aastal 1920 von Engelhardtide perekonnale. Peahoone ehitati aastal 1875. Hoone jäi Engelhardtide kätte ka pärast võõrandamist, kuuludes neile aastani 1939. Praegu asub hoones Tabore kool.
Galina Dantšikova

Galina Innokentjevna Dantšikova (vene keeles Галина Иннокентьевна Данчикова; sündinud 13. augustil 1954 Balagani rajoonis Irkutski oblastis) on Venemaa poliitik, endine Sahha valitsuse esimees,  Põhjatähe ordeni kavaler.
Ta oli aastatel 2010–2016. aastal   Sahha (Jakuutia) Vabariigi Valitsuse esimees. Alates 2016. aastast on ta Riigiduuma liige; kuulub  Ühtse Venemaa fraktsiooni.

Haridus ja töökäik

Dantšikova lõpetas 1972. aastal Jakutski rahandustehnikumi riigieelarve erialal finantsisti kutsega ja 1985. aastal kaugõppes Moskva riikliku juriidilise ülikooli õigusteaduse erialal juristi kutsega.
2001. aastal kaitses ta Venemaa Föderatsiooni Presidendi juures asuvas Venemaa Rahvamajanduse ja Riigiteenistuse Akadeemias majanduskandidaaadi kraadi väitekirjaga "Реформирование межбюджетных отношений в Российской Федерации (Региональный аспект)".
Ta töötas aastatel 1993–2002 Sahha (Jakuutia) Vabariigi rahandusministri asetäitjana, ministri esimese asetäitjana ja ministrina; 2002–2010 Sahha valitsuse esimehe asetäitjana. 2010. aastal määrati ta Sahha (Jakuutia) Vabariigi presidendi seadlusega Sahha (Jakuutia) Vabariigi Valitsuse esimeheks.
Johann Voldemar Jannseni tänav (Pärnu)

Johann Voldemar Jannseni tänav on tänav Pärnus Ülejõe linnaosas. Tänav on nimetatud eesti ärkamisliikumise tegelase Johann Voldemar Jannseni auks.
Tänav sai nime 1930.